b'\n_START_ARTICLE_\nNefrit\n_START_SECTION_\nIme\n_START_PARAGRAPH_\nIme nefrit izhaja iz latinskega izraza lapis nephriticus, ta pa iz gr\xc5\xa1kega izraza \xce\xbb\xce\xaf\xce\xb8\xce\xbf\xcf\x82 \xce\xbd\xce\xb5\xcf\x86\xcf\x81\xce\xaf\xcf\x84\xce\xaf\xce\xba\xce\xbf\xcf\x82/\xce\xbd\xce\xb5\xcf\x86\xcf\x81\xcf\x8c\xcf\x82 \xce\xbb\xce\xaf\xce\xb8\xce\xbf\xcf\x82 (l\xc3\xadthos nefr\xc3\xadt\xc3\xadkos/nefr\xc3\xb3s l\xc3\xadthos), ki pomeni ledvi\xc4\x8dni kamen. Imeni \xc5\xbead in \xc5\xbeadeit izhajata iz \xc5\xa1panskega imena nefrita - piedra de ijada. Zaradi imena je neko\xc4\x8d veljalo prepri\xc4\x8danje, da mineral zdravi ledvi\xc4\x8dne kamne.\n_START_SECTION_\nKamena in bakrena doba v Evropi\n_START_PARAGRAPH_\nIz obdobja od zgodnje kamene dobe (7. tiso\xc4\x8dletje pr. n. \xc5\xa1t.) do pozne bakrene dobe (5. tiso\xc4\x8dletje pr. n. \xc5\xa1t.) se je ohranilo veliko nefritnega orodja in amuletov, najve\xc4\x8d na Balkanu, predvsem v Bolgariji, nekaj tudi v Gr\xc4\x8diji, Srbiji in Hrva\xc5\xa1ki. Najve\xc4\x8d predmetov je iz dveh ali ve\xc4\x8d neznanih virov, imenovanih balkanska nefritna kultura. Enaka orodja iz pozne mlaj\xc5\xa1e kamene dobe, ki izvirajo najverjetneje iz doma\xc4\x8dega Jordan\xc3\xb3wa, so odkrili tudi na Poljskem, na Sardiniji (Italija), katerih  izvor ni znan, in v \xc5\xa0vici. O najdbah posameznih ali nekaj nefritnih artefaktov poro\xc4\x8dajo tudi iz drugih evropskih dr\xc5\xbeav.\n_START_SECTION_\nPrazgodovinska in zgodovinska Kitajska\n_START_PARAGRAPH_\nNa Kitajskem so bili v mlaj\xc5\xa1i kameni dobi bili klju\xc4\x8dni viri nefritnega \xc5\xbeada za uporabne in obredne predmete zdaj iz\xc4\x8drpana najdi\xc5\xa1\xc4\x8da na podro\xc4\x8dju Ning\xc5\xa1aa v delti reke Jangce (kultura Liang\xc5\xbeu, 3400-2250 pr. n. \xc5\xa1t.)  in v provinci Liaoning v Notranji Mongoliji (kultura hong\xc5\xa1an, 4700-2200 pr. n. \xc5\xa1t.). Iz \xc5\xbeada so se izdelovali uporabni in obredni predmeti od hi\xc5\xa1nih okrasnih predmetov do pogrebnih obla\xc4\x8dil. \xc5\xbdad so imeli za cesarski dragulj in so ga cenili bolj kot zlato in srebro.  Pribli\xc5\xbeno od najzgodnej\xc5\xa1ih kitajskih dinastij do danes je ve\xc4\x8dina \xc5\xbeada prihajala iz regije Hotan v zahodni kitajski provinci Xinjiang. Najdi\xc5\xa1\xc4\x8da \xc5\xbeada so tudi drugod na Kitajskem, na primer v Lantianu in \xc5\xa0ansiju. Bel in zelenkast nefritni \xc5\xbead se najde tudi v majhnih kamnolomih in produ in balvanih rek, ki izvirajo v gorovju Kuen Lun in te\xc4\x8dejo proti severu v pu\xc5\xa1\xc4\x8davo  Takla Makan. Zbiranje re\xc4\x8dnega \xc5\xbeada poteka predvsem ob reki Jarkand, belega ob reki Jurunka\xc5\xa1 in \xc4\x8drnega ob reki Karaka\xc5\xa1 v Hotanu. Hotansko kraljestvo na ju\xc5\xbenem kraku svilne ceste je ve\xc4\x8dino letnega davka kitajskemu cesarskemu dvoru pla\xc4\x8devalo z dragocenim belim \xc5\xbeadom, tam pa so ga izku\xc5\xa1eni umetniki preoblikovali v dragocene predmete.\n_START_SECTION_\nMaori\n_START_PARAGRAPH_\nV Novi Zelandiji se nefritni \xc5\xbead v maor\xc5\xa1\xc4\x8dini imenuje pounamu. Zelo je cenjen in igra pomembno vlogo v maorski kulturi. Maori ga imajo za taonga \xe2\x80\x93 zaklad in je zato z Vaitan\xc5\xa1kim sporazumom (maorsko Te Tiriti o Waitangi) iz leta 1840 za\xc5\xa1\xc4\x8diten. Njegovo izkori\xc5\xa1\xc4\x8danje je omejeno in strogo nadzorovano. Ju\xc5\xbeni novozelandski otok se zaradi najdi\xc5\xa1\xc4\x8d \xc5\xbeada v maor\xc5\xa1\xc4\x8dini imenuje Te Wai Pounamu \xe2\x80\x93 (de\xc5\xbeela) vode zelenega kamna._NEWLINE_Iz \xc5\xbeada se je izdelovalo oro\xc5\xbeje, zlasti kratek oster kij mere, in okrasni predmeti, zlasti obeski hei-tiki. Za predmete iz \xc5\xbeada je veljalo prepri\xc4\x8danje, da imajo posebno mo\xc4\x8d, zato so kot du\xc5\xbeinske dragocenosti prehajali iz roda v rod. Z njimi so pogosto obdarovali podpisnike pomembnih sporazumov. Maori so iz \xc5\xbeada izdelovali tudi orodje, ker kovinskega orodja niso poznali._NEWLINE_Na Novi Zelandiji so predmeti iz zelenega kamna zelo priljubljeni tudi med turisti, \xc4\x8deprav je \xc5\xbead uvo\xc5\xbeen predvsem iz Britanske Kolumbije (Kanada).'